Troels Lund Poulsen (V), 2010-06-10:
Tak for det, og tak for de ord – nogle mere fornuftige end andre – der er faldet under debatten.
Jeg vil gerne starte med at takke Dansk Folkeparti for den ansvarlighed, som Dansk Folkeparti viser sammen med de to regeringspartier.
Det er en meget svær økonomisk situation, som vi står i.
Det er nødvendigt, at der bliver taget et ansvar, og det er også nødvendigt, at vi får betalt den regning, som der skal betales.
Der er heller ikke nogen tvivl om, at regeringen har taget rigtig mange nødvendige initiativer.
Vi har ført en meget ekspansiv krisepolitik, som umiddelbart jo også har haft en betydning for den regning, der nu skal betales.
Vi er nødt til at tage udfordringen op.
Vi er nødt til at gøre noget.
Der er ikke nogen tvivl om, at det, der så bliver gjort, selvfølgelig også er noget, der påkalder sig en offentlig debat.
Debatten her i dag har endnu en gang handlet om mange forskellige ting.
En af de ting, der har været til diskussion, er jo regeringens skattelettelser.
Der er det vigtigt at slå fast, at regeringens skattelettelser er fuldt og helt finansierede.
Det er også vigtigt at slå fast, at den diskussion, vi har, beror på en lang række myter, og derfor er jeg glad for, at en lang række ordførere for både Venstre og Det Konservative Folkeparti og sågar også Dansk Folkeparti jo meget klart har dokumenteret, hvordan tingene hænger sammen.
Men det, som vi diskuterer her i dag, handler i bund og grund også om politisk lederskab.
Det er politisk lederskab om at få gjort noget ved den krise, der har haft ramt Danmark, og som vi nu skal sørge for at sikre at vi kommer mest og bedst muligt ud af.
Man har så også i dag kunnet notere sig, at den socialdemokratiske ordfører endnu en gang har henledt opmærksomheden på »En Fair Løsning«.
Jeg ved ikke, hvad man skal sige til det andet end at lave en konstatering, der hedder: Nå!
For »En Fair Løsning« er i hvert fald en meget unfair model, fordi den ikke løser de fundamentale problemer, som vi har.
Der er jo også en tilståelsessag i dag, kan man sige.
Der står i Børsen i dag, at S indrømmer huller i rød plan.
Det kan jeg så forstå at den socialdemokratiske ordfører alligevel ikke mener er tilfældet.
Han mener, det er Børsen, der har lavet en fejl, fordi han slet ikke har sagt de ting, som der er sagt.
Men det, der står tilbage, er i hvert fald, at det er en tilståelsessag.
Så har vi så også haft en diskussion i dag, som blev indledt i går af fru Helle Thorning-Schmidt, der jo siger, at efterlønnen jo nok også skal afskaffes, fordi den såkaldte aftale, der skulle laves med arbejdsmarkedets parter, jo alligevel ikke kan laves.
Jeg har da så også noteret mig i dag, at den socialdemokratiske ordfører siger: Ja, det er bestemt også noget, som nu indgår i planerne.
Jeg synes, der er grund til at rose for den ærlighed om, at efterlønnen nu også skal afskaffes.
Det er klart, at når det så er sagt, er vi selvfølgelig i en situation, hvor der ikke er styr på økonomien fra hverken S eller SF.
Det eneste sted, hvor man kan sige at der i bund og grund, jeg ved ikke, om man kan sige, at der er styr på det, men ærlig snak, er fra hr. Frank Aaen, som jo holder den sædvanlige tale om, at alle selskaber, der tjener penge og skaber beskæftigelse, skal ud af Danmark.
Det er jo også en model.
Det er selvfølgelig også en model, at man skal brandskatte alle virksomheder, alle dem, der skaber vækst.
Det er bare ikke en model, som regeringen kan bakke op om.